Rådets konklusioner

af 13. juli 2001

vedrørende opfølgning af rapporten om uddannelsessystemernes konkrete fremtidige mål

(2001/C 204/03)

RÅDET FOR DEN EUROPÆISKE UNION

1. ERINDRER OM, at Rådet (uddannelse) den 12. februar 2001 vedtog rapporten om uddannelsessystemernes konkrete fremtidige mål med henblik på forelæggelse for Det Europæiske Råd i Stockholm i henhold til mandatet fra Det Europæiske Råd i Lissabon i marts 2000 og gjorde det klart for alle, der beskæftiger sig med opfølgningen deraf, at der må gøres hurtige fremskridt i arbejdet med at finde løsninger på dens videre gennemførelse og i udvælgelsen af prioriteter

2. ERINDRER OM, at Det Europæiske Råd i Stockholm understregede, at den fælles rapport, som Rådet og Kommissionen vil forelægge på Det Europæiske Råds møde i Barcelona i foråret 2002, skal indeholde "et detaljeret arbejdsprogram om opfølgningen af målene for uddannelse- og erhvervsuddannelsessystemerne, herunder en vurdering af opfyldelsen af målene inden for rammerne af den åbne koordinationsmetode og i et globalt perspektiv"

3. ER ENIGT OM, at hovedmålene for opfølgningen af rapporten om de fremtidige mål af 12. februar 2001 vil være:

- at vurdere, i hvilken udstrækning de i rapporten anførte mål er nået, således at Rådet (uddannelse) kan aflægge rapport til Det Europæiske Råd, når det forekommer at være hensigtsmæssigt

- at yde støtte til forbedret udformning og gennemførelse af uddannelses- og erhvervsuddannelsespolitikken på alle trin

- at fremme videreudvikling af samarbejde og udveksling af god praksis mellem medlemsstaterne med henblik på at øge effektiviteten af dette arbejde.

Som anført i rapporten om de fremtidige må skal man under hele opfølgningsprocessen tage hensyn til andre processer på europæisk plan, som berører arbejdet i Rådet (uddannelse). Der skal ligeledes tages hensyn hertil i forbindelse med de processer, der vedrører opfølgningsarbejdet med uddannelsessystemernes mål

4. ER ENIGT OM følgende etaper for perioden indtil Det Europæiske Råd i Barcelona:

- et udkast til arbejdsprogram, herunder en videreudviklet metodik, som skal drøftes i Rådet på samlingen den 29. november 2001

- en fælles rapport fra Kommissionen og Rådet med et detaljeret arbejdsprogram, som skal vedtages på Rådets samling den 14. februar 2002 og forelægges for Det Europæiske Råd i Barcelona

5. FREMHÆVER, at arbejdsprogrammet med tilstrækkelige detaljer skal dække perioden indtil 2004, idet målet er, at arbejdet på det tidspunkt skal være indledt på alle de områder, der er nævnt i rapporten om de fremtidige mål, og også i store linjer skal dække den forventede udvikling indtil 2010. I lighed skal arbejdsprogrammet tage sigte på en stærk almen uddannelse, således at livslang læring styrkes i takt med et samfund i stadig udvikling

6. ER DESUDEN ENIGT OM, at arbejdet skal indledes på følgende tre områder, der også blev fremhævet i konklusionerene fra Det Europæiske Råd i Stockholm:

- grundlæggende færdigheder

- informations- og kommunikationsteknologi (IKT)

- matematik, naturvidenskab og teknologi

7. UNDERSTREGER, at arbejdet på alle tre vedtagne områder straks skal indledes, således at der kan redegøres for fremskridtene i Rådets og Kommissionens fælles rapport til Barcelona

8. UNDERSTREGER, at indikatorer, selv om de kun er et af elementerne i opfølgningsprocessen, udgør et vigtigt værktøj til måling og sammenligning af resultater, og at indikatorerne, hvis processen skal lykkes og være troværdig, må være baseret på klart definerede, sammenlignelige og frem for alt politikrelevante oplysninger

9. BEKRÆFTER PÅ NY, at opfølgningsprocessens mål kun kan nås, hvis medlemsstaterne inddrages og medvirker aktivt, idet de bl.a.:

- yder den nødvendige støtte til de nationale statistiske kontorer

- tilvejebringer ajourførte oplysninger og i givet fald nationale prognoser og målsætninger

- giver oplysninger om relevante ændringer i de nationale politikker og instrumenter, som indvirker på uddannelses- og erhvervsuddannelsessystemerne

- bidrager til alle øvrige aspekter af det efterfølgende arbejde, f.eks. tilvejebringelse af kvalitative oplysninger, inddragelse i studier og udpegelse af eksperter til arbejdsgrupper

10. ERINDRER DESUDEN OM, at Kommissionen vil blive inddraget fuldt ud i alle faser af arbejdet. Kommissionen bør derfor tage de nødvendige initiativer til at støtte processen.